Libra (Kryptowährung)
D Libra isch e Gältsorte, wo’s i der Zuekumpft söll gää.

D Firma Facebook wott das Gält, wo nume virtuell würd funkzioniere und nüd als füüsischi Gältstuck vorhande wäär, anne 2020 yfüere, wie si im Sumer 2019 brichtet het. Z’eerscht hätti s Undernääme däm «Ersatzgält», wo me statt de nazionale Gältsorte bruuchti, “FacebookCoin” welle sääge.

d Idee 
Es müesst e wältwyti Organisazioon gee, wo zu däm wirtschaftleche Sischteem luegti; das wäär d Libra Association. Dere ihre Hauptsitz wär z Gämf.

Es git schynts scho vil grossi Undernääme, wo bi däm Projäkt möchte hälfe, öppe Spotify, Paypal, Vodafone, eBay, Visa, Mastercard, Stripe, Lyft, Uber, Coinbase und Kiva.

S Gält für das Finanzsischteem, wo s bishäärige Bankewääse würd konkurränziere, chiem vo de Deilnäämer. Immer wemme öperem öpis würd zahle, chönt me das ganz eifach mit ere dezäntraalen App, sogar au eifach ufem Samartfoon mache. Alli Transakzioone würde eifach mit dr Blockchain-Technik regischtriert und i der Einheit Libra-Coins ufzellt.

was me derzue cha säge 
Es het gly nach dr Facebook ihrere Imformazioon vil Kritik a däm Plaan gää, will die wältwyte grosse Firmene mit däre Technik no meh Macht überchiemte.

Chly amüsant isch eigentlech drby au no, ass me für die ganz nöji wirtschaftlechi Sach ufe uralt Gältname zrugggryfft, wo sid der antike Zyt für Gwicht und Gältsorte gulte het; am Afang het s Wort libra im Latynische e «Woog» bedüütet und spöter s Gwicht, wo uf düütsch s «Pfund» isch. S Sümbol «lb» gilt bis hütt als Abchürzig für s Pfund.

Literatur 
 An Introduction to Libra. uf libra.org, 19. Juni 2019

Fuessnoote 

Gäldwirtschaft